Vrou bly soek byna jaar ná hond verdwynLila is al vir tien maande lank vermis. (Foto: Facebook) Toe Marise du Randt se geliefde Lila, ŉ Rhodesiese rifrug, tien maande gelede van hul kleinhoewe in De Wildt in Noordwes vermis geraak het, het sy onmiddellik na haar hondekind begin soek – en sedertdien net nooit weer opgehou nie. “Ek kan nie ophou soek nie, want ek weet sy is nog daar buite. Ek voel dit in my hart. Ek wéét ek gaan haar nog kry,” sê Du Randt. Sy steur haar min aan doemprofete wat meen dis ŉ hopelose saak en dat die sewejarige Lila nie weer gevind sal word nie. “Ek is positief ek gaan haar nog kry. Dalk nie vandag nie, dalk nie môre nie. Maar die dag gaan kom dat ek haar gaan vind.” Du Randt vertel sy het op Sondag 26 Augustus verlede jaar by haar ouers gaan kuier en vir Lila en een van haar ander honde oudergewoonte buite die huis gelos. “Ons bly op ŉ groot omheinde erf op ŉ plaas, maar die honde was maar altyd buite die erf waar hulle in die veld rondgehardloop, apies gejaag en tussen die perde gespeel het. En hulle het nog altyd huis toe gekom, elke liewe keer vir sewe jaar.” Marise du Randt met ‘n foto van haar geliefde Lila. (Foto: Facebook) Toe Du Randt egter dié betrokke dag van haar ouers terugkeer, was Lila nêrens te sien nie. Haar ander hond het haar wel buite die huis ingewag. “Ná sowat ŉ halfuur, toe Lila nog steeds nie teruggekom het huis toe nie, het ek bekommerd geraak en na haar begin soek,” sê sy. “Ek het ŉ boodskap op ons plaaslike buurtwaggroep gestuur en gevra dat mense op die uitkyk moet wees vir Lila. “Ons het die hele gebied gefynkam, langs al die lyndrade gestap om te kyk of sy nie dalk in ŉ strik beland het nie en net oral moontlik gesoek. Ons het gesoek en gesoek tot dit donker geraak het, maar daar was geen teken van haar nie.” Du Randt sê sy het in die dae daarna begin om ŉ 10 km-radius om die plaas te deursoek en het oral pamflette met foto’s van Lila uitgedeel. In die maande net ná Lila se verdwyning het sy baie leidrade ontvang van mense wat meen hulle het haar gesien. “Ons het leidrade ontvang van mense in die Schoemansville-gebied, by Kosmos, al die pad tot by De Kroon. Elke keer as ons ŉ leidraad ontvang het, het ons dadelik gery en daar gaan soek.” Sy vertel die leidrade het egter later opgedroog. “Ek vermoed iemand het haar dalk opgelaai en dat sy nou by iemand bly en dít is hoekom mense haar nie meer opmerk nie,” verduidelik sy. Lila is ŉ opregte Rhodesiese rifrug met ŉ donkerrooi/bruin kleur. (Foto: Facebook) Du Randt het ook die hulp van verskeie dierekommunikeerders ingeroep om Lila te probeer opspoor en het al die leidrade wat sy hieruit gekry het ook opgevolg. Sy het kennisgewings in koerante geplaas, pamflette in openbare plekke aangebring, inligting op sosiale media versprei en selfs ŉ Facebook-blad begin wat spesifiek aan die soektog na Lila toegewy is. Sy het ook ŉ groot beloning uitgeloof vir enige inligting wat haar kan help om Lila op te spoor, elke moontlike diereskuiling genader, ŉ hommeltuig ingespan en kennisgewingborde langs paaie in die gebied opgesit. “Ek weet nie of Lila by iemand is wat dalk nie weet dat haar eienaar nog na haar soek nie. Ek hoop dat wie ook al haar het mooi na haar kyk. Maar dalk is dit maar net hoe God se plan hiermee werk – die regte mens moet net op die regte tyd haar foto sien sodat ons haar weer kan kry.” Intussen droom Du Randt oor die dag dat Lila weer kan terugkeer huis toe. “Die huis is leeg sonder haar. My diere is my alles, al vandat ek kan onthou, en my honde deel van my huishouding. Ek kan ook sien dat al my ander honde emosioneel bietjie anders is vandat Lila weg is. Sy was altyd die groepleier onder hulle en haar verdwyning raak hulle ook. Maar ek hou aan hoop – hoop is waaraan ek nou vashou.” Lila is ŉ opregte Rhodesiese rifrug met ŉ donkerrooi/bruin kleur, ŉ wit kol op haar bors en wit op die tone van haar agterpote. Sy is met ŉ mikroskyfie gemerk en het ŉ rooi-en-swart halsband met haar naam op aangehad toe sy weggeraak het. Indien enigiemand weet waar Lila dalk mag wees, skakel 078 270 1381 of 072 216 3456.